Feb 23,2017
ఉద్యోగులకు బాధతో ఉద్వాసనలు: స్నాప్‌డీల్‌
న్యూఢిల్లీ: నిధుల కొరతను ఎదుర్కొంటున్న ఈ-కామర్స్‌ దిగ్గజం 'స్నాప్‌డీల్‌'లో ఊహించినట్టుగానే కొందరు ఉద్యోగులను ఇంటికి పంపించేయనుంది. సంస్థ ఈ విషయాన్ని ఎట్టకేలకు అంగీకరించింది. దీనికి తోడు సంస్థను తిరిగి పట్టాలెక్కించేంత వరకు సంస్థ సహ వ్యవస్థాపకులు కునాల్‌ బాహల్‌, రోహిత్‌ బన్సాల్‌లకు 100 శాతం వేతన కోతను ప్రకటించనున్నారు. సంస్థ ప్రస్తుత పరిస్థితిని ఉద్యోగులతో పంచుకున్న సహ వ్యవస్థాకులు కునాల్‌ బాహుల్‌ ఈ-మెయిల్‌ ద్వారా పంచుకొంటూ ఈ విషయాన్ని వెల్లడించారు. మరికొందరూ తమ మార్గంలోనే వేతనాల్ని తగ్గించుకొనేందుకు ముందుకు వచ్చినట్టుగా ఆయన వెల్లడించారు. గత 2-3 ఏండ్ల కాలంలో మూలధనం రాక మెరుగ్గా ఉన్న సమయంలో కంపెనీని బహుముఖంగా పరుగులు పెట్టించే క్రమంలో కంపెనీ, మొత్తం పరిశ్రమ కొన్ని తప్పిదాలు చేసిందని తెలిపింది. వీటివల్ల సమస్యలు ఎదరయ్యాయని వీటిని సమర్థంగా ఎదుర్కొంటు పుంజుకునేందుకే తాము ఈ నిర్ణయం తీసుకున్నట్టుగా తెలిపారు. ఉద్యోగుల ఉద్వాసన నిర్ణయం తమకు బాధ కలిగిస్తోందని అన్నారు. ప్రముఖ ఆన్‌లైన్‌ ఈకామర్స్‌ సంస్థ స్పాప్‌డీల్‌ రెండు రోజుల్లో 600 మంది ఉద్యోగులకు లేఆఫ్‌ ప్రకటించి ప్రక్రియకు రంగం సిద్ధం చేసింది. ఈ ఉద్వాసన సంస్థకు చెందిన ఈ-కామర్స్‌, లాజిస్టిక్స్‌, పేమెంట్స్‌ నిర్వహణ విభాగాల నుంచి ఉంటాయని అధికార వర్గాలు వెల్లడించాయి. వారం రోజుల క్రితమే ఈ ప్రక్రియ మొదలైందని మరో రెండు రోజుల్లో పూర్తి అవుతుందని ఆ వర్గాలు తెలిపాయి.
మీ స్నేహితులకు రికమెండ్ చెయ్యండి